**ПОНОС, КУТУРА И ТРАДИЦИЈА: ОТВАРАЊЕ СРПСКОГ ФИЛМСКОГ ФЕСТИВАЛА 2023 У БРИЗБЕЈНУ**

Отварање Српског Филмског Фестивала (СФФ) 2023 се одржало у Бризбејну 16. марта на Сани Бенку. Организатори Нада Мартиновић и Дарко Цвитановић су се потрудили да достојанствено припреме отварање фестивала. Фоаје биоскопа Хојтс у Сани Бенку је био украшен са балонима тробојке и разним декорацијама. Гости су срдачно дочекани пре отварања фестивала, уживајући у овој посебној атмосфери а могли су да се друже, разговарају, послуже пићем и ситним колачима које су служили брат и сестра обучени у Српску народну ношњу, а то су били Милан Драча и Ана Хилан-Драча. На отварању фестивала су били представници радија 4ЗЗЗ, 4ЕБ, затим Прота Велибор Бојичић са супругом/попадијом Споменком Бојичић као и многи други гости и љубитељи Српског филма.

Организатори СФФ-а у Бризбејну, Нада Мартиновић и Дарко Цвитановић су заједно одржали говор на Српском и Енглеском језику у свакој од биоскопских сала. Прво су одали признање Абориџанима, пошто се налазимо на земљи Турубул и Јагара људи, затим поштовање и дубока захвалност креативном иницијатору и бившем председнику фестивала господину Петру Козлини. Током говора, споменуо се културни значај Српског филмског фестивала за Аустралију, затим садржај свих филмовима, и похвалница спонзорима, у које спада и Српски Глас, као један од главних спонзора фестивала. Потом је публика могла да ужива у првом Српском филму који је отворио фестивал, а то је био филм ‘Било једном у Србији’, у режији Петра Ристовског, мелодрама са елементима комедије која описује сећање на лесковачке породице на почетку 20. века.

Указала се прилика да разговарамо са организаторима Квинсланда Надом и Дарком пре самог почетка филма и чујемо од њих како им је било за време припрема и који су њихови најомиљенији филмови са фестивала.

* **Надо, како је прошла организација СФФ-а у Бризбејну, што је очигледно велики посао да се организује?**

**НМ**: Јесте велики посао, али као све друго захтева добру организацију. Нама је било велико задовољство организовати СФФ ове године, јер у последњих пар година смо имали паузу због пандемије корона вируса. Велико нам је задовољство да дочекамо госте вечерас у биоскопским салама 1 и 2. Фантастично је да смо отворили други биоскоп због распроданих карата, што сигурно указује на то да је СФФ јако популаран и да су људи жељни такве манифестације. Имамо око 80 људи, тако да ипак то указује на што већу популарност тог филма а посебно што је овај фестивал 20.-ти јубиларни фестивал Српског филма. Такође би желели првенствено да испоштујемо покојног господина Петра Козлину, једног од главних покровитеља СФФ-а. Циљ је да заинтересујемо и привучемо публику, да се људи окупе и друже без ношења маски и без било каквих рестриктивних мера.

* **Који би ви филм прво волели да погледате?**

**НМ:** Филм Страхиња Бановић је мени јако интересантан, јер је тематика о Сиријским избеглицама. Ради се о њима и њиховом путу азила кроз Србију и Европу. Јако ми је занимљиво што су глумци заправо Африканци. Иначе на ју тјубу гледам неке занимљиве ликове попут ‘Лиз учи Српски’ и друге људе који су заинтересовани за Српску културу, тако да ми желимо да за филмски фестивал привучемо људе који припадају и другим културним заједницама. Само да напоменем, као што је и очекивати, филм Света Петка је јако популаран, тако да смо већ отворили и други биоскоп пошто се карте брзо продају.

На крају разговора, Нада је желела да поручи свима са подручја Балкана, источне Европе, и мултикутурних друштвених заједница да су добродошли на фестивал, док је организаторима велико задовољство да их утосте ове године као и наредних година.

Било нам је драго да интервјуишемо и Дарка Цвитановића, представника СФФ-а у Бризбејну и да се и он обрати слушаоцима Српског Гласа.

**ДЦ:** Покренули смо опет ове године СФФ и све потиче из Сиднеја. Госпођа Милица Козлина је председник СФФ. Нада и ја смо координатори за Бризбејн, и припремамо отварање. Нада нам је обезбедила дружење и послужење пре филма. Јако смо поносни и драго нам је да су се људи одазвали фестивалу и да купују карте. Хвала свима на подршци и интересовању за СФФ. Препоручујем да се сви укључе и погледају филмове, зато што су јако интересантни и јако важни за нашу културу.

* **Ком филму се највише радујете на фестивалу?**

**ДЦ:** Филм Крст у Пустињи сам већ дуже време хтео да погледам. То је филм о светој Петки, јако је популаран и нисмо имали прилику да га видимо, а сада на фестивалу нам се пружа прилика. Тако да радујем се томе.

На отварању СФФ-а смо разговарали са уваженим Протом Велибором Бојичићем, који тренутно служи парохију на Голд Косту, и желели да сазнамо како се осећа на отварању филмског фестивала.

**ПВБ:** Драго ми је да је поново кренуо фестивал. Од када је покојни Петар Козлина покренуо фестивал, од почетка смо били редовни посетиоци. Лепо је видети наше филмове и срести се са нашим народом, поготову за мене који сам сад на Голд Косту, мање сам у Бризбејну, тако да видим људе које нисам виђао дуже времена.

* **Каква су ваша очекивања о популарном религиозном филму Крст у пустињи?**

**ПВБ:** Прочитао сам роман ‘Петкана’ од Љиљане Хабјановић-Ђуровић по којој је снимљен филм. Љиљана Хабјановић-Ђуровић је један интересантан писац. Она пише на један врло допадљив начин, тако да када почнете да читате ви не можете да прекинете читање њених књига. Има она више књига које је написала. Углавном су верске садржине. Али Петкана је истинита прича о светој Петки, и тај роман, по коме је направљен тај филм.

* **Који су ваши омиљени филмски жанрови?**

Волим наше филмове зато што су наши филмови, иначе немам неки одређен жанр, али волим озбиљније филмове а колико видим на репертоару овде, ово су заиста озбиљни филмови. Хвала Богу да се СФФ после три године прекида поново обновио и кренуо.

Како је протицало вече дружења пред отварање фестивала, успели смо и да разменимо коју реч са популарним водитељем Српског радија 4ЕБ Зораном Матовићем, званим Д-џеј Шумадинац Бре! или Д-џеј Шуми, и упитали га како се осећа на фестивалу.

**ЗМ:** Велика ми је част да присуствујем на 20 година традиције овог фестивала. Ми смо исто имали разговор на нашем радију са госпођом Милицом Козлином директорком, и остаје нам само да подржимо фестивал и да пожелимо да потраје још дуго година.

* **Иначе Зоране, како је на 4ЕБ радију у Српској групи, прича се да вас сви обожавају?**

**ЗМ:** Добро, ви мало ласкате, али ето слушаност полако расте, задовољни смо. Укључују се наши људи, радио као медија опстаје. Ја сам задовољан с тиме. Трудићу се, ентузијазам не попушта. Надамо се да ћемо наставити што јаче и што боље.

* **Ово је такође прилика да вам честитамо, јер Српски радио на 4ЕБ-ју сада има четири програма и популарност нагло расте**

**ЗМ:** Добили смо понуду и за још више програма. Ово је све на волонтерској бази, добровољно, али нама је драго да смо добили подршку Српске заједнице овде у југо-источном Квинсленду, и ето наставићемо у овом ритму па докле издржимо, што се оно каже.

* **Који је филм који ви желите прво да погледате?**

**ЗМ:** Искрено, ‘Није лоше бити човек’ од Душана Ковачевића. Tо ме интригира, пошто сам већ одгледао серију ‘Било једном у Србији’, али ово од Душана Ковачевића баш ме интригира да погледам, и наравно света Петка за нас мало религиозније. То је по роману Љиљане Хабјановић снимљено, тако да се надам да ће и то бити леп филм.

Сви гледаоци су били лепо дочекани и испраћени на отварању СФФ-а. Све је било на новоу, у позитивном духу и сви су усхићени и са пуно утисака изашли из биоскопа.

Интервју са организаторима и координаторима СФФ-а у Бризбејну као и свечани говор Наде Мартиновић и Дарка Цвитановића

пред отварање фестивала можете слушати уживо на Балкан Битс програму 4ЗЗЗ/Зед Дигитал у суботу 25. марта од 20 часова

(време у Бризбејну) преко 4ЗЗЗ радија, [https://4zzz.org.au](https://4zzz.org.au/) тако што ‘кликнете на Стрим Зед Дигитал’

или после програма на следећем линку <https://4zzz.org.au/program/balkan-beats>

 **ФОТО и ТЕКСТ: Биљана Летић**